Pacific Rim

Pacific Rim er en amerikansk action-, science-fiction- og eventyrfilm fra 2013. Den er regissert av Guillermo del Toro, skrevet av del Toro og Travis Beacham, og har Charlie Hunnam, Rinko Kikuchi og Idris Elba i noen av hovedrollene. Filmen handler om menneskestyrte gigantroboters kamp mot enorme, forferdelige  stillehavsmonstre fra en fremmed dimensjon.

Pacific Rim er en engelsk betegnelse på Stillehavsregionen, det vil si landene som omkranser Stillehavet.

 Handling 
Handlinga i filmen er satt til nær framtid. Drakeliknende kjempemonstre kalt kaijuer (japansk for «mystiske uhyrer») angriper verden fra en dyp forkastningssprekk i Stillehavet som fungerer som en portal til en fremmed dimensjon. Menneskene har konstruert jaegere (etter det tyske jäger, «jeger»), kolossale mechaer (menneskestyrte roboter), for å forsvare seg mot uhyrene. Filmen følger særlig to piloter (robotførere), veteranen Raleigh Becket (spilt av Charlie Hunnam) og nykommeren Mako Mori (Rinko Kikuchi), som ved hjelp av en foreldet jaeger-robot forsøker å sette en endelig stopper for monstrenes ekstreme ødeleggelser i byene rundt Stillehavet.

Den fantasifulle underholdningsfilmen er en lek med monsterfilmsjangeren. Historien blir fortalt med voldsom dramatikk og overveldende spesialeffekter, særlig avansert dataanimasjon.

 Rolleliste 
 Charlie Hunnam som Raleigh Becket
 Rinko Kikuchi som Mako Mori
 Idris Elba som Stacker Pentecost
 Ron Perlman som Hannibal Chau
 Charlie Day som Dr. Newton Geizler
 Burn Gorman som Dr. Herrmann Gottlieb
 Clifton Collins jr. som Tendo Choi
 Diego Klattenhoff som Yancy Becket
 Robert Kazinsky som Chuck Hansen
 Max Martini som Herc Hansen
 Robert Maillet som Aleksis Kaidanovsky
 Heather Doerksen som Sasha Kaidanovsky
 Ellen McLain som Jaeger Al (stemme)

 Annet 

I rulleteksten etter filmen blir den tilegnet effektmakeren Ray Harryhausen (1920–2013) og regissøren Ishirō Honda (1911–1993), pionerer i monsterfilmsjangeren med titler som Fortidsuhyret (The Beast from 20,000 Fathoms) og Godzilla (1954).

 Eksterne lenker 



Kategori:Filmer fra 2013
Kategori:Actionfilmer fra USA
Kategori:Science fiction-filmer fra USA
Kategori:Eventyrfilmer fra USA
Kategori:Dystopiske filmer fra USA
Kategori:Engelskspråklige filmer
Kategori:Filmer satt til 2020-årene